《李仁甫和予如字韵诗再用韵寄之》
宋代·晁公溯

神州久陆沈，遂作蛇豕墟。
诸公颇愤激，日上平边书。
览书帝震怒，欲下雷霆诛。
金城筑三洲，戈船浮五湖。
要令境土复，再似祖宗初。
谁其为民言，世独无郇模。
师克非在众，正当戒不虞。
讨论惟甲兵，此岂虞所须。
代思伊尹相，语忆皋陶都。
皮亡毛安附，体肆心自舒。
正宜询褐父，难以访绮襦。
君今幸得用，出驾班轮车。
为民盍尽言，轩冕真块苏。
区区但投劾，何贵于为儒。
春秋置桉上，开卷一轩渠。
傥能遵伯禽，焉在获侨如。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。